Page:Highland plaid (3).pdf/7

 He up the lang loan to my black cousin Bess,

Guess ye how, the jade! I could bear her, could bear her,

Guess ye how, the jade! I could bear her.

But a' the neist ouk as I fretted wi' care,

I gaed to the tryste o' Dalgarnock,

And wha but my braw fickle wooer was there,

I glowr'd as if I'd seen a warlock, a warlock,

I glowr'd as if I'd seen a warlock.

But owre my left shouther I gae him a blink,

Lest neebors might say I was saucy;

My wooer he caper'd as he'd been in drink,

And vow'd I was his dear lassie, dear lassie,

And vow'd I was his dear lassie.

I speer'd for my cousin fu’ couthy and sweet,

Gin she had recover’d her hearin’,

And how my auld shoon fitted her shauchl’t feet,

But preserve us! how he fell a swearin', a swearin',

Preserve us! how he fell a swearin.

He begged for gudesake I wad be his wife,

Or else I wad kill him wi' sorrow;

So just to preserve the puir body in life,

I think I will wed him to-morrow, to-morrow.

I think I will wed him to morrow.